РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број:06-2/230-20

29. јануар 2021. године

Б е о г р а д

**З А П И С Н И К**

**СЕДМЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 26. ДЕЦЕМБРА 2020. ГОДИНЕ**

 Седница је почела у 11,00 часова.

Седницом је председавао Владимир Ђукановић, председник Одбора.

 Седници су присуствовали чланови Одбора: Ђорђе Комленски, Ненад Барош,Ђорђе Дабић, Биљана Пантић Пиља, Јелена Жарић Ковачевић, Даниел Ђивановић и Сања Јефић Бранковић.

Седници су присуствовали и: Невена Веиновић, заменик члана Велибора Милојчића, Дејан Кесар, заменик члана Жарка Мићина и Дубравка Краљ, заменик члана Томе Филе.

 Седници нису присуствовали чланови Одбора: Сања Лакић, доц.др Михаило Јокић, др Александар Мартиновић, Небојша Павловић, Драган М. Марковић и Владан Заграђанин, нити њихови заменици.

 Седници су присуствовали и: Бранко Стаменковић, заменик Републичког јавног тужиоца; Татјана Лагумџија, изборни члан Државног већа тужилаца и Матија Радојичић, изборни члан Високог савета судства из реда судија.

Председник Одбора је ставио на гласање, а чланови и заменици чланова Одбора су **једногласно** утврдили следећи

Д н е в н и р е д

1. Разматрање Извештаја о раду јавних тужилаштава на сузбијању криминалитета и заштити уставности и законитости у 2019. години (број: 02-672/20 од 02. јуна 2020. године);
2. Разматрање Извештаја о раду Државног већа тужилаца за 2019. годину (број: 02-381/20 од 02. марта 2020. године);
3. Разматрање Годишњег извештаја о раду Високог савета судства за 2019. годину (број: 02-338/20 од 27. фебруара 2020. године).

**ПРВА ТАЧКА - Разматрање Извештаја о раду јавних тужилаштава на сузбијању криминалитета и заштити уставности и законитости у 2019. години (број: 02-672/20 од 02. јуна 2020. године).**

**Бранко Стаменковић**, заменик Републичког јавног тужиоца представио је најбитније елементе Извештаја о раду јавних тужилаштава на сузбијању криминалитета и заштити уставности и законитости у 2019. години.

Рекао је да Извештај представља агрегацију података који су Републичком јавном тужилаштву (у даљем тексту РЈТ ) доставила сва тужилаштва у Србији. Поред РЈТ у Србији укупно има 89 тужилаштава подељених у четири нивоа, од основних преко виших и апелационих до РЈТ као највишег тужилаштва у нашој земљи. Појаснио је да у систему постоје и тужилаштва посебне надлежности и то: Тужилаштво за организовани криминал, Тужилаштво за ратне злочине и Посебно тужилаштво за високотехнолошки криминал које обавља посебне задатке у тој области.

Истакао је да обим рада тужилаштава у 2019. години је мањи у односу на 2018. годину с обзиром да је број пријављених лица и број предмета које је тужилаштво добило на основу кривичних пријава од стране МУП-а , грађана и других институција мањи за шест одсто него што је био 2018. године. Укупан број предмета у 2019. години износи 555.664 предмета. У структури предмета највише је кривичних и РЈТ у извештајној години примило је 367.863 кривичних предмета, што је значајно мање него претходне године (8% мање). Што се тиче лица која су потенцијално извршила кривична дела или која су тужена пред надлежним судовима њих је било укупно 104.027 што је смањење за седам одсто у односу на 2018. годину. Указао је да је примећен пораст пријава против малолетних лица за шест одсто, у односу на претходну годину, као и да су надлежна виша јавна тужилаштва добила задатак да ураде одређене анализе да би се видело из којих разлога је дошло до пораста малолетничког криминала.

Рекао је да што се тиче облика криминалитгета, највише је извршено кривичних дела из области кривичних дела против имовине ( тешка крађа, крађа, разбојништво, разбојничка крађа), као и да се примећује се раст кривичних дела из области рачунара и рачунарске технологије, те је једино тужилаштво које је имало велики пораст броју предмета било Тужилаштво за високотехнолошки криминал (око 23%) .

Председавајући је отворио расправу у вези са овом тачком дневног реда у којој су учествовали Владимир Ђукановић, Бранко Стаменковић и Ђорђе Комленски.

**Владимир Ђукановић** је нагласио да је све већи број малолетника који извршавају тешка кривична дела, нпр. убиства или кривична дела у вези са диловањем дроге, као и да велики проблем представља чињеница да та лица не могу да одговарају јер су у питању деца, те се поставља питање како спречити вршење тешких кривичних дела од стране малолетних лица. Што се тиче високотехнолошког криминала, Ђукановић сматра да је потребно уложити додатне напоре на пољу обуке и мотивације запосених у овој области.

**Бранко Стаменковић** је нагласио да је у циљу сузбијања малолетничког криминала потребно оформити радну групу која би својим радом омогућила свеобухватни приступ у овој материји, а коју би чинили представници: Министарства за рад, запошљавање, борачка и социјална питања, Министарства унутрашњих послова и Министарства правде, као и заинтересовани посланици.

Истакао је да се често дешава да деца која су извршпиоци кривичних дела нису иницијатори тих дела, него су изманипулисани од стране других лица, те би у том смислу требало лицима који подстичу малолетнике на извршење кривичних дела изрећи строжије казне.

Рекао је да што се тиче високотехнолошког криминала ресурси који постоје нису довољни, што доводи до преливања тих кривичних дела у редовно тужилаштво и судове.

Нагласио је да специјализовано тужилаштво и полиција имају добар кадар, али нису у стању да стигну да обраде све случајеве, те је због тога неопходно да се редовно судство и тужилаштво укључи у рад и у овој области, уз додатне обуке.

**Ђорђе Комленски** је навео да је претходни сазив скренуо пажњу приликом разматрања једног од ових извештаја на несклад у вези са применом института опортунитета, и да је тужилаштво и Државно веће тужилаца учинило много тога да се та пракса уједначи.

Нагласио је да се примећују значајне разлике када је у питању институт споразума о признању кривице, објаснивши да његова примена или не зависи од појединачног тужиоца, јер не постоји установљена пракса, те да би требало ускладити стандарде када је овај институт у питању.

Сматра да би требало урадити анализу рада тужилаштава како би се отклонили постојећи недостаци и тужилачка истрага учинила ефикаснијом.

**Бранко Стаменковић** је истакао да се применом института споразума о признању кривице убрзао кривични поступак, али да је број споразума у односу на укупан број оптужења мали, јер тај институ нема широку примену, иако се понекад стиче такав утисак.

Нагласио је да су током 2019. године тужилаштва оптужила 40.367 лица док је укупно склопљено 5.971 споразума о признању кривице што чини око 15% од укупног броја оптужења.

Посебно је нагласио да судови одлучују о споразумима о признавању кривице, те да су у 2019. години прихватили 5.363 споразума.

Како се више нико није јавио за реч, председник је закључио расправу о овој тачки дневног реда и ставио на гласање предлог:

-Да Одбор за правосуђе, државну управу и локалну самоуправу констатује да је Извештај о раду јавних тужилаштава на сузбијању криминалитета и заштити уставности и законитости у 2019. години, Народној скупштини поднет на основу члана 29. став 3. тачка 4. Закона о јавном тужилаштву.

-Да Одбор констатује да је Републички јавни тужилац у Извештају о раду јавних тужилаштава на сузбијању криминалитета и заштити уставности и законитости у 2019. години целовито представио активности јавних тужилаштава, које произлазе из Уставом и законом утврђеног положаја тужилаштва као самосталног органа који гони починиоце кривичних и других кажњивих дела и предузима мере заштите уставности и законитости;

-Да Одбор предложи Народној скупштини да прихвати Извештај о раду јавних тужилаштава на сузбијању криминалитета и заштити уставности и законитости у 2019. години.

-Да за известиоца на седници Народне скупштине буде одређен председник Одбора Владимир Ђукановић.

Чланови и заменици чланова Одбора су **једногласно** прихватили наведене предлоге.

**ДРУГА ТАЧКА - Разматрање Извештаја о раду Државног већа тужилаца за 2019. годину (број: 02-381/20 од 02. марта 2020. године).**

**Татјана Лагумџија**, изборни члан Државног већа тужилаца представила је Извештај о раду Државног већа тужилаца (у даљем тексту ДВТ) за 2019 годину и указала на то да је ДВТ државни орган који обезбеђује и гарантује самосталност јавних тужилаца и заменика јавних тужилаца у складу са Уставом Републике Србије.

Истакла је да је најважнија активност ДВТ била предлагање кандидата за избор носилаца јавнотужилачке функциј, јер је током 2019. године повећан број носилаца функције заменика јавног тужиоца у односу на 2018. годину.

Указала је да би резултати били бољи да постоји и већи број јавних тужилаца, те је због тога потребно извршити детаљну анализу на основу које би било могуће прецизније одредити адекватан број носилаца јавнотужилачке функције.

Посебно је истакла да постојећи извор средстава за рад јавна тужилаштва није довољан, наиме ДВТ је директни буџетски корисник док су јавна тужилаштва индиректни буџетски корисници и преко ДВТ се обезбеђују средства за њихов рад.

Нагласила је да је у 2019. годину често долазило до доцње у области принудних извршења, што доводи до значајног одлива средстава са рачуна јавних тужилаштава.

Рекла је да је ДВТ имало активности у вези са заштитом података о личности, с обзиром да је велики број оваквих захтева поднет од стране грађана.

Појаснила је да је основано тело које се зове Повереник за самосталност, чији је циљ јачања самосталности и институционалног интегритета јавног тужилаштва, као и заштите и јачања самосталности и професионалног интегритета носилаца јавнотужилачке функције заједно са Етичким одбором.

Истакла је да се међународна активност ДВТ огледа у учествовању у бројним међународним пројектима.

Председавајући је отворио расправу у вези са овом тачком дневног реда, па како се нико није јавио за реч, закључио је расправу и ставио на гласање предлог:

-Да Одбор за правосуђе, државну управу и локалну самоуправу констатује да је Извештај о раду Државног већа тужилаца за 2019. годину, поднет Народној скупштини на основу члана 19. став 1. Закона о Државном већу тужилаца.

 -Да Одбор констатује да је Државно веће тужилаца у Извештају о раду за 2019. годину целовито представило активности Већа које произлазе из Уставом и законом утврђеног положаја Државног већа тужилаца као самосталног органа који обезбеђује и гарантује самосталност јавних тужилаца и заменика јавних тужилаца.

-Да Одбор предложи Народној скупштини да прихвати Извештај о раду Државног већа тужилаца за 2019. годину.

-Да за известиоца на седници Народне скупштине буде одређен председник Одбора Владимир Ђукановић.

Чланови и заменици чланова Одбора су **једногласно** прихватили наведене предлоге.

**ТРЕЋА ТАЧКА - Разматрање Годишњег извештаја о раду Високог савета судства за 2019. годину (број: 02-338/20 од 27. фебруара 2020. године).**

**Матија Радојичић**, изборни члан Високог савета судства из реда судија је представио Годишњи извештај о раду Високог савета судства за 2019. годину и рекао да је ВСС независан и самосталан орган који обезбеђује независност и самосталност судија и судова.

Појаснио је поступак предлагања кандидата за избор за судије који се први пут бирају на судијску функцију, као и број кандидата и активности које је ВСС имао у овој области током 2019. године.

Истакао је да су судови побољшали поступак наплате новчаних казни и пенала по решењима судова, тако да је наплата у 2019 години повећана за 69% у односу на 2018. годину, што показује и велико залагање судија да се попуни буџет Републике Србије.

Указао је на чињеницу да је током 2019. године извршен велики број исплате штета по пресудама домаћих и иностраних судова, и као пример је навео да је по пресудама Европског суда за људска права у Стразбуру је исплаћено 49.296.000 динара из буџета РС, као и да је по основу штете настале по тужбама које се односе на суђење у разумном року исплаћено 15.870.000 динара из буџета Републике Србије.

Рекао је да је током 2019. године ВСС остварио међународну сарадњу са УСАИД-ом, Саветом Европе и ГИЗ-ом. Радојичић је посебно истгакао пројекат ГИЗ-а који се бавио дисциплинском одговорношћу судија у коме је и сам учествовао, уз остале чланове ВСС, који су одржали велики број предавања судијама о дисциплинској одговорности. Нагласио је да је кроз ту обуку прошло више од 1.500 судија.

Председавајући је отворио расправу у вези са овом тачком дневног реда у којој су учествовали: Ђорђе Комленски и Матија Радојичић.

 **Ђорђе Комленски** је изнео став да ВСС заједно са Министарством правде и Народном скупштином треба да направи мрежу судова и процени њихову оптерећеност. Сматра да је потребно повећати број судијских помоћника и проширити њихова овлашћења у поступцима.

Подсетио је да су у претходном сазиву Народне скупштине више пута предлагане измене Закона о кривичном поступку и Закона о праничном поступку, у смислу техничке корекције која би се односила на другачије вођење записника, односно да се суђења тонски бележе. Нагласио је да цена потребне опреме није висока као пре десет година и рекао да се велика енергије судија и тужилаца, као и других учесника у поступку троши на диктирање у записник, што може да проузрокује грешке у раду, а често код утврђења чињеничног стања место где се налази зарез у реченици може одлучити резултат спора.

Упутио је молбу ВСС да поново преиспита број судија у основним судовима, јер има уверење да је суд у Обреновцу оштећен малим бројем поступајућих судија и као посебан проблем навео чињеницу да у неким местима и нема судова.

**Матија Радојичић** се сагласио са излагањем господина Комленског и потврдио потребу за формирањем радне групе, као и чињеницу да је суд у Обреновцу изузетно оптерећен.

Како се више нико није јавио за реч председавајући је закључио расправу и ставио на гласање предлог:

-Да Одбор за правосуђе, државну управу и локалну самоуправу констатује да је Годишњи извештај о раду Високог савета судства за 2019. годину, Народној скупштини поднет на основу члана 13. алинеја 23. Закона о Високом савету судства.

-Да Одбор констује да је Високи савет судства у Годишњем извештају о раду за 2019. годину целовито представио активности Савета које произлазе из Уставом и законом утврђеног положаја Високог савета судства као независног и самосталног органа који обезбеђује и гарантује независност и самосталност судова и судија.

-Да Одбор предложи Народној скупштини да прихвати Годишњи извештај о раду Високог савета судства за 2019. годину.

-Да за известиоца на седници Народне скупштине буде одређен председник Одбора Владимир Ђукановић.

Чланови и заменици чланова Одбора су **једногласно** прихватили наведене предлое.

Седница је завршена у 12,00 часова.

СЕКРЕТАР ПРЕДСЕДНИК

Сања Пецељ Владимир Ђукановић